किस्मत के बरियार लईकी मौत के हरा देलस
पटना - कहल बा कि, बिना मौत अईले, केहु ना मुए। बिहार में 17 साल के एगो लईकी ओ हालत में भी ज़िंदा बिया जब छत प गिरला के बाद ओकरा पेट में तीन-तीन गो छड़ धंसल होखे।
छपरा के रहेवाली एगो लईकी अपना छत प से एगो दोसरा मकान के पिल्लर ढ़ाले खातिर छोड़ल छड़ प जाके गिर गईल। छड़ प गिरे से ओकरा पेट अवुरी पछिला हिस्सा में कुल मिलाके 3 गो छड़ धंस गईल।
लेकिन किस्मत के शायद कुछू अवुरी मंजूर रहे। तीन-तीन छड़ धंसला के बावजूद ओकरा शरीर के सभ जरूरी अंग एकदम ठीक रहे अवुरी छड़ धँसे से कतहु कवनो चोट ना आईल रहे।
तत्काल डॉक्टर के बोलावल गईल अवुरी लोग ओ लईकी के तब तक बिना हिलवले टाँग के रखले जब तक ओकरा शरीर में ढुकल छड़ के काट ना दिहल गईल।
हालांकि, छड़ के बाकी हिस्सा अभी भी ओकरा शरीर में धंसल ही रहे। ओकरा के उहाँ से उठा के पटना के रूबन पाटलीपुत्र अस्पताल में भर्ती करावल गईल, जाहां के डॉक्टर पाँच घंटा के कठिन ऑपरेशन के बाद ओकरा शरीर में सभ छड़ निकाल देले।
लेकिन, ए सभ के बीच उ छड़ ओकरा शरीर में 14 घंटा तक रह चुकल रहे। अब लईकी पूरा तरीका से स्वस्थ बिया अवुरी आशा कईल जाता कि उ जल्दीए समान्य हो जाई।
bho_Deva bho_Deva bho_Deva bho_Deva bho_Deva bho_Deva bho_Deva